## Januar 2020

|  |
| --- |
| **Skive Kommunes kvalitetsstandard for Servicelovens § 100 – Merudgifter** |

# Kvalitetsstandard efter Servicelovens § 100 i Skive Kommune

|  |  |
| --- | --- |
| **Overskrift**  | **Indhold**  |
| **Lovgrundlag**  | Servicelovens § 100: ”*Kommunalbestyrelsen skal yde dækning af nødvendige merudgifter ved den daglige livsførelse til personer mellem det fyldte 18. år og folkepensionsalderen, jf. § 1 a i lov om social pension, med varigt nedsat fysisk eller psykisk funktionsevne og til personer med varigt nedsat fysisk eller psykisk funktionsevne, der efter § 15 a i lov om social pension har opsat udbetalingen af folkepensionen. Det er en betingelse, at merudgiften er en konsekvens af den nedsatte funktionsevne og ikke kan dækkes efter anden lovgivning eller andre bestemmelser i denne lov.* *stk. 2. Udmålingen af tilskuddet sker på grundlag af de sandsynliggjorte merudgifter for den enkelte, f.eks merudgifter til individuel befordring, håndsrækninger og fritidsaktiviteter.**Stk. 3. Tilskud til nødvendige merudgifter kan ydes, når de sandsynliggjorte merudgifter udgør mindst 6.408,00 kr. pr. år svarende til 534,00 kr. pr. måned. Tilskuddet udgør et standardbeløb på 1.000,00 kr. pr. måned, hvis de sandsynliggjorte merudgifter er i intervallet 534,00 kr. – 1.500,00 kr. om måneden, og et standardbeløb på 2.000,00 kr. pr. måned, hvis de sandsynliggjorte merudgifter er i intervallet 1.501,00 kr. – 2.500,00 kr. om måneden. Kan borgeren dokumentere merudgifter på over 2.500,00 kr. pr. måned, ydes tilskuddet med et beløb svarende til de faktiske udgifter.**Stk. 4. Børne- og socialministeren fastsætter i en bekendtgørelse regler om, hvilke udgifter der kan ydes hjælp til, og betingelserne herfor, herunder nærmere regler om personkredsen for merudgiftsydelsen.* *Stk. 5. Personer, der modtager pension efter § 14 i lov om højeste, mellemste, forhøjet almindelig og almindelig førtidspension m.v., er ikke berettiget til ydelser efter denne bestemmelse, medmindre de tillige er bevilget tilskud efter § 95 eller borgerstyret personlig assistance efter § 96”* |
| **Målgruppe** | Den generelle personkreds for modtagelse af ydelse efter Servicelovens § 100, er personer mellem det fyldte 18. år og folkepensionsalderen, der har en væsentlig og varig nedsat funktionsevne, der er af så indgribende karakter at der ofte må indsættes med ikke uvæsentlige hjælpeforanstaltninger. Når borgeren er i løbende medicinsk behandling, skal afgørelsen af, om borgeren er omfattet af personkredsen, træffes på grundlag af den funktionsnedsættelse, som kan konstateres hos borgeren, når borgeren tager sin medicin. Borgeren kan desuden vurderes i målgruppen selvom denne ikke opfylder betingelserne nævnt oven for, hvis ophør med medicinskbehandling enten vil være akut livstruende eller medføre en umiddelbar risiko for væsentligt og varigt nedsat funktionsevne.Herudover findes der 2 sær-personkredse: * Personer, som har medfødte misdannelser eller mangler, men ikke synligt eller umiddelbart konstaterbar nedsat funktionsevne, kan få hjælp til dækning af merudgifter til diæt, når forskrifter om diæt og lignende følges.
* Borgere som på grund af deformiteter, ganske særlig legemsbygning eller lignende, har behov for specialbeklædning, eller hvor der er merudgifter til beklædning pga. ekstraordinært slid på tøj og sko.

Det er en betingelse for at kunne yde hjælp til dækning af en udgift, at udgiften der er ansøgt om dækning af, er: * en følge af den nedsatte funktionsevne,
* en nødvendighed i den daglige tilværelse
* at den er højere end hvad der anses for at være normalt for en person i samme alder og livssituation,
* samt at udgiften ikke kan dækkes efter anden lovgivning eller andre bestemmelser i den sociale lovgivning.

Skive kommune foretager altid en konkret og individuel vurdering af, om en borger tilhører personkredsen for at modtage hjælp efter Servicelovens § 100.  |
| **Målgruppen omfatter ikke** | * Personer, der er tilkendt førtidspension inden d. 1. januar 2003, er ikke omfattet af målgruppen, medmindre de er bevilliget støtte efter Servicelovens §§ 95 og 96.
* Personer over folkepensionsalderen, med mindre de har opsat deres folkepension efter § 15a i Lov om social pension.
*
 |
| **Formålet med ydelsen/indsatsen** | Ydelsens formål er at yde økonomisk kompensation til borgere med en varigt nedsat funktionsevne for de nødvendige merudgifter, som er en følge af funktionsnedsættelsen. Formålet er endvidere at medvirke til, at borgeren og dennes familie kan leve et almindeligt liv på samme måde som borgere uden nedsat funktionsevne, på samme alder og i samme livssituation. Det sker ved at sikre, at borgeren kan få dækket de nødvendige merudgifter, som er en forudsætning for at få dagligdagen til at fungere.  |
| **Indhold i støtten/indsatsen** | Indholdet af ydelsen er økonomisk kompensation til dækning af nødvendige merudgifter ved den daglige livsførelse. Udmåling af merudgifter:Skive kommune tager udgangspunkt i den enkelte borgers sandsynliggjorte eller dokumenterede nødvendige merudgifter. Ydelsen er skattefri og uafhængig af indkomst.  Modtageren af merudgiftsydelse kan således fortsat være erhvervsaktiv. Størrelsen på en borgers merudgiftsydelse er fastlagt ud fra 3 udgifts-intervaller. Hvis borgerens samlede merudgifter kan rummes i det første interval KR. 556,00 – 1.561,00, udbetales KR. 1.040,00. Hvis borgerens samlede merudgifter kan rummes i det andet interval 1.562,00 – 2.601,00, udbetales KR. 2.081,00. og hvis borgerens samlede merudgifter overstiger 2.602,00 pr. måned, udbetales de faktiske merudgifter (altså det præcise beløb). Satserne på både den udbetalte ydelse og på selve intervallerne, fastsættes årligt med virkning fra 1. januar af Børne- og Socialministeriet. Tallene i ovenstående er satserne for 2020.**Særligt i forhold til personer der modtager bistandstillæg.** For en borger der er tilkendt bistandstillæg, gælder der særlige regler om udmålingen af merudgifter efter servicelovens § 100. Bistandsbehov skal som udgangspunkt dækkes af pensionslovens regler. Den ansvarlige rådgiver vil i hvert tilfælde derfor foretage en konkret, individuel vurdering af hvor stor en del af bistandstillægget der kan indgå i beregningen af dine årlige nødvendige merudgifter. Dette har til formål at sikre, at det samme behov ikke dækkes to gange.  |
| **Enkeltstående merudgifter** | Hvis der ved siden af den løbende merudgiftsydelse opstår behov for dækning af en enkeltstående merudgift, kan dette efter merudgiftsbekendtgørelsens § 9 ske ved en enkeltstående udbetaling, uden den månedlige udbetaling ad merudgiftsydelse reguleres. Dækning af en enkeltstående merudgift forudsætter, at borgeren allerede er berettiget til merudgiftsydelse efter servicelovens § 100. Den enkeltstående merudgift skal i disse tilfælde dækkes på det tidspunkt, hvor den opstår, og borgeren skal dermed ikke afvente en eventuel om beregning efter merudgiftsbekendtgørelsens § 7, stk. 1.  |
| **Der kan gives støtte til** | I det følgende angives nogle eksempler på merudgifter, der kan dækkes efter Servicelovens § 100. Det skal understreges, at der ikke er tale om en udtømmende liste.* Medicin
* Håndsrækninger (f.eks. vinduespudsning, hækklipning og snerydning)
* Befordring (f.eks. til behandling og kontrol)
* Beklædning (f.eks. ved ekstra vask eller større slid)
* Ekstra tøjvask
* Forhøjede boligudgifter (hvis der er tale om en kommunalt anvist bolig)
* Diætkost
 |
| **Indsatsen/støtten omfatter f.eks. ikke** | I det følgende angives nogle eksempler på udgifter, der som udgangspunkt ikke kan dækkes efter Servicelovens § 100. Det skal understreges, at der ikke er tale om en udtømmende liste. * Udgifter og ydelser, som kan dækkes efter andre bestemmelser i Serviceloven eller anden lovgivning.
* Hjælp til egenbetaling efter andre bestemmelser i den sociale lovgivning (f.eks. egenbetaling på forbrugsgoder)
* Udgifter, der dækkes af Sygesikring Danmark eller andre private forsikringer.
* Behandlingsudgifter til f.eks. tandbehandling, fysioterapi, akupunktur, kiropraktor eller psykolog.
* Udgifter til behandlingsredskaber afholdes af sundhedsvæsnet; herunder udgifter til sonderemedier.
* Udgifter til drift, rengøring eller vedligeholdelse af hjælpemidler (f.eks. kanylebokse, ekstra strøm eller kørestole).
* Dækning af udgifter forbundet med bevilling af Servicelovens § 97.
* Udgifter til dækning af tabt arbejdsfortjeneste
* Udgifter til naturmedicin og håndkøbsmedicin uden lægelig ordination i forbindelse med den nedsatte funktionsevne.
 |
| **Ydelsesomfang** | Tildeling af tilskud sker på baggrund af en konkret og individuel vurdering af de ansøgte udgifter.Hvis der sker ændringer i de sandsynliggjorte eller dokumenterede merudgifter, som ligger til grund for fastsættelsen af det udbetalte tilskud, skal tilskuddet ændres i overensstemmelse hermed. Uanset stigninger i de sandsynliggjorte eller dokumenterede merudgifter kan personen, der modtager merudgiftsydelse, dog ikke kræve at få tilskuddet fastsat på ny, før der er forløbet et år regnet fra den seneste fastsættelse. Ændret fastsættelse af det udbetalte tilskud skal ved stigninger ske med tilbagevirkende kraft til det tidspunkt, hvor stigningen i merudgifterne fandt sted.  |
| **Ophold i udlandet** | Merudgiftsydelse efter servicelovens § 100 er en af de ydelser, som man kan bevare under et midlertidigt ophold i udlandet. Hvis opholdet ikke overstiger en måned, kan merudgiftsydelsen medtages til udlandet uden forudgående ansøgning til kommunalbestyrelsen herom. Overstiger udlandsopholdet en måned, skal borgeren forud for opholdet ansøge kommunalbestyrelsen om at medtage sin merudgiftsydelse under det midlertidige ophold.  |
| **Opfølgning**  | Sagsbehandleren følger op på merudgiftsydelsen minimum 1 gang årligt, i sager hvor ydelsen er løbende over flere år. Sker der ændringer i borgerens situation, som har betydning for merudgiftens omfang, skal borgeren kontakte sagsbehandleren, hvorefter der vil blive taget stilling til, om der skal ske en revurdering af borgeren sag. Tilskuddet bortfalder: * Hvis borgerens sandsynliggjorte merudgifter ikke længere overstiger minimumsgrænsen
* Hvis borgeren overgår til folkepension
* Hvis borgeren overgår fra invaliditetsydelse til førtidspension.
* Hvis borgeren ikke længere vurderes at være i personkredsen for bestemmelsen.
* Hvis borgeren fraflytter kommunen.
 |
| **Klage og ankemuligheder** | Såfremt borgeren er uenig i den afgørelse Skive Kommune har truffet, kan der klages over afgørelsen inden 4 uger.Såfremt Skive Kommune ved genvurderingen giver borgeren fuldt medhold i klagen, vil vedkommende inden 4 uger modtage den nye afgørelse. Såfremt Skive Kommune giver borgeren delvis medhold i klagen, skal det inden 4 uger efter den nye afgørelse meddeles Skive Kommune, hvis klagen ønskes fastholdt. Såfremt Skive Kommune ikke kan give fuldt medhold i klagen, vil sagen med uddybende kommentarer, blive videresendt til behandling ved Ankestyrelsen. Henvendelsen rettes til: Skive Kommune – Socialafdelingen, Specialrådgivningen, Torvegade 10, 7800 Skive. sk@skivekommune.dk (att. Specialrådgivningen) |